Al Gore

**Albert Arnold Gore, Jr.** (* 31. marec 1948, Washington, D. C., USA) je americký politik, obchodník a environmentalista, ktorý v rokoch 1993 až 2001 pôsobil ako 45. viceprezident Spojených štátov za prezidenta Billa Clintona. Ako člen Demokratickej strany predtým zastupoval štát Tennessee v oboch komorách Kongresu USA, najskôr ako člen Snemovne reprezentantov v rokoch 1977 až 1985 a potom ako senátor v rokoch 1985 až 1993. Gore bol tiež kandidátom Demokratickej strany v prezidentských voľbách v roku 2000 a napriek tomu, že získal väčšinu hlasov voličov, prehral s Georgeom W. Bushom.

## Životopis
[thumb|left|upright|Gore v ročenke školy [St. Albans School (Washington, D. C.)|St. Albans z roku 1965]]

Syn politika Alberta Gorea, Sr. vyrastal v štátoch Tennessee a vo Washingtone, D. C., kde sa aj narodil. Po absolvovaní Harvard University a službe v americkej armáde zanechal štúdium práva, aby v roku 1976 kandidoval za zástupcu 4. kongresového obvodu štátu Tennessee. Gore bol trikrát znovuzvolený, než v roku 1984 kandidoval do Senátu USA, pričom mandát obhájil aj v roku 1990. Bol považovaný za umierneného politika a označovaný ako „Atari demokrat“. V rokoch 1993 až 2001 pôsobil ako viceprezident USA v administratíve Billa Clintona potom, ako vo voľbách v roku 1992 porazili vtedy úradujúcich Georgea H. W. Busha a Dana Quaylea a v roku 1996 Boba Dolea a Jacka Kempa. Stal sa tak prvým demokratom od čias Johna Nancea Garnera, ktorý zastával funkciu viceprezidenta dve celé funkčné obdobia. 

Gore bol tiež kandidátom Demokratickej strany na prezidenta vo voľbách v roku 2000, v ktorých prehral hlasovanie Zboru voliteľov o päť hlasov s republikánskym kandidátom Georgeom W. Bushom, napriek tomu, že v celonárodnom hlasovaní získal o 543 895 viacej hlasov. Voľby sa skončili potom, čo Najvyšší súd USA v pomere hlasov 5 : 4 v prípade *[[Bush v. Gore]]* zvrátil predchádzajúce rozhodnutie Najvyššieho súdu Floridy o prepočítaní hlasov. Patrí medzi piatich prezidentských kandidátov v dejinách USA, ktorí prehrali prezidentské voľby napriek víťazstvu v ľudovom hlasovaní.

Po skončení svojho viceprezidentského mandátu v roku 2001 Gore zostal výraznou verejnou osobnosťou ako spisovateľ a environmentálny aktivista. Jeho činnosť v oblasti boja proti zmene klímy mu v roku 2007 vyniesla (spoločne s Medzivládnym panelom o zmene klímy – IPCC) Nobelovu cenu za mier. Je zakladateľom a predsedom organizácie The Climate Reality Project, spoluzakladateľom a predsedom spoločnosti Generation Investment Management, zakladateľom dnes už zaniknutej televíznej siete Current TV, bývalým členom predstavenstva spoločnosti Apple a hlavným poradcom firmy Google. Je tiež partnerom vo firme rizikového kapitálu Kleiner Perkins, kde vedie skupinu pre riešenia v oblasti zmeny klímy. Pôsobil tiež ako hosťujúci profesor na Middle Tennessee State University, na Columbia University Graduate School of Journalism, na Fisk University a na University of California v Los Angeles. Bol tiež členom správnej rady organizácie World Resources Institute.

Gore získal viacero ocenení, medzi nimi Nobelovu cenu za mier (spoločne s Medzivládnym panelom o zmene klímy v roku 2007), ocenenie Primetime Emmy za projekt Current TV (2007) a cenu Webby (2005). Bol tiež ústrednou postavou oscarového dokumentu *[[Nepríjemná pravda]]* (2006) a jeho pokračovania *[[Nepríjemná pravda 2]]* (2017). V roku 2007 sa umiestnil na druhom mieste v ankete Osobnosť roka časopisu ''Time''. V roku 2008 získal cenu Dana Davida za spoločenskú zodpovednosť a v roku 2024 mu prezident Joe Biden udelil Prezidentskú medailu slobody.

## Referencie

## Iné projekty

## Externé odkazy
* Oficiálny web 

Kategória:Členovia Demokratickej strany USA
Kategória:Viceprezidenti USA
Kategória:Absolventi Harvard University
Kategória:Nositelia Nobelovej ceny za mier
Kategória:Držitelia ceny Emmy
Kategória:Osobnosti z Washingtonu D.C.
Kategória:Kandidáti Demokratickej strany na prezidenta USA
Kategória:Senátori USA
Kategória:Členovia Snemovne reprezentantov USA
Kategória:Kandidáti Demokratickej strany na viceprezidenta USA